Windows 95

A Microsoft Windows 95 (eredeti kódnevén Chicago, utalva ezáltal az amerikai nagyvárosra, Chicagóra) a Microsoft Windows operációs rendszer egyik fontos verziója, amely 1995. augusztus 24-én jelent meg, és a Microsoft három általános célú operációs rendszerének – a Windows 3.1-nek, a Windows for Workgroupsnak és az MS-DOS-nak – volt az utódja. A Windows 95 volt az első olyan Windows-verzió, ami kifejezetten otthoni felhasználók számára lett fejlesztve.

A Windows 95-ben vezették be a Windows 7-ig bezárólag minden Windows operációs rendszerben megtalálható Start menüt. A Windows 8-ban ez nem található meg (külsős programokkal visszahozható), viszont a 8.1-ben megtalálható a Start gomb, mely a Kezdőképernyőre vezet. A Microsoft a 2014-es build konferencián bejelentette, hogy visszahozzák a Start menü egy új, ráncfelvarrott változatát, amely a Windows 10-ben visszatért.

Áttekintés 
A Windows 95 egy grafikus felhasználói felülettel rendelkező operációs rendszer. A képernyőn a programok ikonok formájában jelennek meg, különböző könyvtárak pedig mappaként jelennek meg. Az egér használatával ezen ikonok rákattintásával nyithatóak meg a programok, fájlok vagy mappák. Mappa megnyitásakor a rendszer a fájlkezelő program elindításával lehetővé teszi a felhasználó számára hogy a mappa tartalmát megtekintse, azon belüli fájlokat módosítsa, vagy megnyissa. Ha a rendszer egy fájltípust nem tud párosítani egy programhoz, felajánlja hogy maga a felhasználó válassza ki a programot amellyel azt megszeretné nyitni.

A Windows régi verzióihoz képest rengeteg változás történt, a rendszer ikonorientált lett: Megjelent a tálca, ahol a lekicsinyített ablakok hívhatóak elő egy kattintással, jobb oldalon a rendszeren folyton futó, a hardverek működéséhez szükséges programok ikonja (mint pl. hangerőszabályzó, videokártya meghajtó program, akkumulátor töltöttségi szintje) jelenik meg. Bal oldalon helyezkedik el az akkoriban újdonságnak számító Start menü, amely a Windows 95 reklámkampányának kulcsfontosságú részeként szolgált: A régi Windowsokban ismert programkezelő szerepét vette át, könnyedén elérhetőek a programok, a vezérlőpult menü, illetve a számítógép kikapcsolásához szükséges "leállitás" menü. Az asztal nagyobb szerepet kapott, mivel a Programkezelő szerepe megszűnt (habár első kiadásoknál lehetséges azt is választani) ikonokat, fájlokat hozhatunk rajta létre, illetve szabadon elhelyezhetjük őket az asztalon bárhova. A Jobb egérgomb lenyomásakor egy menü jelenik meg, amelynek tulajdonsága attól függően változik, hogy mire kattintunk, rengeteg fontos elem kapott helyet (másolás, beillesztés, társítás), egyéb programok tovább bővíthetik lehetőségeit is. A Sajátgép megnyitásakor a rendszer fájlkezelőben megtekinthetővé teszi az összes meghajtót amely a rendszerben található, illetve amelyet elérhet hálózaton keresztül. A fájlkezelőben személyre szabhatjuk hogy milyen nézetben jelenítsük meg az adott mappát (nagy ikonok, kis ikonok, lista, részletek), hogyan szeretnénk a mappák között mozogni. A vezérlőpultban rengeteg beállítás érhető el, amellyel a rendszert személyre szabhatjuk, pl. háttér, Windows téma és képernyőkímélő tulajdonságainak megváltoztatása, kisegítő lehetőségek, hardver vagy programok telepítése és törlése, egér és billentyűzet beállításai. Megjelent a Plug and Play (röviden PnP) funkció, amelynek feladata, hogy a hardver telepítését megkönnyítse a rendszer, habár ez a funkció még nagyon kezdetleges volt, ezen kívül integrálva található egy 32 bites TCP/IP kód a beépített internet-támogatáshoz. 

A Windows 95 javított multimédia lehetőségeket, a mobil számítógépekhez még erőteljesebb funkciókat és beépített hálózati képességeket is tartalmaz, hardvertámogatása jobb lett a korábbi verzióktól. Az eredeti kiadás még Fat16 fájlrendszereket tudott kezelni, a későbbi kiadásokban, pl. az 1997-ben kiadott OSR2 (OEM Service Release) javításban jelent meg a Fat32 támogatás, ezzel egyidejűleg az Ultra DMA támogatása is, így már a 2GB-nál nagyobb lemezeket is kezelte a rendszer, és gyorsabb volt az adatátvitel is. Az MMX utasításkészlet, és az USB támogatása is bekerült a későbbi kiadásokba. Az OSR2 után ugyanabban az évben megjelentek az OSR2.1 és a 2.5 kiadások is, amelyek további javításokat tartalmaztak, illetve az Internet Explorer webböngészőt is hozzáadták mint alap webböngésző program.

Rendszerkövetelmény 
A Windows 95 minimális rendszerkövetelménye egy 20Mhz órajellel rendelkező Intel 386DX processzor, 4MB rendszermemória, 70MB tárhely, attól függően, hogy mely összetevőket szeretné a felhasználó telepíteni, CD és/vagy Floppy meghajtó, legalább 16 színt megjelenítő grafikus kártya. Az ajánlott rendszerkövetelménye egy Intel 486 processzor, 8MB rendszermemória, 70MB vagy nagyobb méretű tárhely, CD és/vagy Floppy meghajtó, 256 színt (vagy többet) megjelenítő VGA kártya. 

Az operációs rendszert alapvetően CD-n terjesztették, ugyanakkor kiadták floppy lemezeken is. A kiskereskedelmi célú változat 13 DMF formátumú (1,68 MB) lemezre fért rá, ugyanakkor számos, a CD-n megtalálható kiegészítő szoftverösszetevő hiányzik a lemezekről.

Agresszív reklám 
A Windows 95 alapította meg a Microsoft cég „vaporware” (magyarul „porhintés”) hagyományait: bár 1993-ban bejelentették olyan hírveréssel, ami nagy tömegeket befolyásolt abban, hogy a termékre várjanak, de csak 1995-re készült el. Megjelentetését agresszív reklámkampány kísérte, melyben a Rolling Stones együttes is szerepelt Start Me Up című számával. Magyarországon pedig a Szomszédokban is említést tettek róla. Állítólag voltak, akik a nagy felhajtás miatt vásárolták meg a szoftvert, és később jöttek rá, hogy nincs rá szükségük (mert például nincs számítógépük, vagy meglévő gépjük nem felelt meg a minimális rendszerkövetelményeknek), vagy éppen nem tudták, hogy megfelelő számítógép kell hozzá.

Jegyzetek

Kapcsolódó szócikkek 
 Kék halál
 Operációs rendszerek listája

95